title: 2007/757/ES: Rozhodnutie Komisie zo 14. novembra 2007 o finančnom príspevku Spoločenstva na určité opatrenia v oblasti zdravia a blaha zvierat a určité technické a vedecké opatrenia

text:
               23.11.2007

               SK

               Úradný vestník Európskej únie

               L 305/52

      ROZHODNUTIE KOMISIE

   zo 14. novembra 2007
   o finančnom príspevku Spoločenstva na určité opatrenia v oblasti zdravia a blaha zvierat a určité technické a vedecké opatrenia
   (2007/757/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho články 17 a 20,
   keďže:

               (1)

               Rozhodnutím 90/424/EHS sa ustanovujú postupy súvisiace s finančnými príspevkami Spoločenstva na špecifické veterinárne opatrenia vrátane opatrení v oblasti zdravia a blaha zvierat a technických a vedeckých opatrení.

               (2)

               Konkrétne má Spoločenstvo finančne prispieť na zavedenie informačnej politiky v oblasti zdravia a blaha zvierat vrátane uskutočnenia štúdií nevyhnutných na prípravu a rozvoj právnych predpisov v oblasti blaha zvierat. Spoločenstvo má tiež prijať alebo asistovať členským štátom či medzinárodným organizáciám pri prijímaní technických a vedeckých opatrení, ktoré sú dôležité pre vývoj veterinárnych právnych predpisov Spoločenstva a veterinárneho vzdelávania či odbornej prípravy.

               (3)

               Novovznikajúce technológie chovu zvierat, ako je napríklad klonovanie zvierat prostredníctvom prenosu jadra somatických buniek, sa využívajú na vedecké účely. Prenos jadra somatických buniek, ktorý sa podľa očakávaní bude v budúcnosti využívať pri chove dobytka a výrobe potravín, môže mať dosah na zdravie a blaho zvierat, ale má aj etický a spoločenský rozmer. Je preto nevyhnutné, aby sa popri prebiehajúcich konzultáciách Európskeho úradu pre bezpečnosť potravín a európskych skupín o etike uskutočnil prieskum Eurobarometra s cieľom preskúmať postoje spotrebiteľov k možnému využitiu prenosu jadra somatických buniek v poľnohospodársko-potravinárskom odvetví a predovšetkým potrebu informácií o využití uvedenej technológie v potravinovom reťazci a spôsoby, akými by spotrebitelia chceli byť informovaní. Výsledky prieskumu Eurobarometra poskytnú informácie potrebné na vyhodnotenie potreby právnych predpisov Spoločenstva v tejto oblasti. Preto by mal byť na financovanie uvedeného prieskumu poskytnutý finančný príspevok Spoločenstva.

               (4)

               V nariadení Rady (ES) č. 1/2005 z 22. decembra 2004 o ochrane zvierat počas prepravy a s ňou súvisiacich činností a o zmene a doplnení smerníc 64/432/EHS a 93/119/ES a nariadenia (ES) č. 1255/97 (2) sa žiada, aby Komisia stanovila nové rozpätie maximálnych a minimálnych teplôt pre prepravu zvierat.

               (5)

               Okrem toho Európsky úrad pre bezpečnosť potravín prijal v roku 2004 stanovisko k normám týkajúcim sa mikroklímy v prostriedkoch určených na cestnú prepravu zvierat (3). Je preto potrebné, aby sa stanovili teplotné podmienky, pri ktorých sa prepravujú zvieratá na veľké vzdialenosti v Spoločenstve, a uskutočniť na tento účel štúdiu. Štúdia poskytne informácie nevyhnutné pre prípravu a rozvoj právnych predpisov v oblasti ochrany zvierat. Preto by mal byť na financovanie uvedenej štúdie poskytnutý finančný príspevok Spoločenstva.

               (6)

               V oznámení Komisie Európskemu parlamentu a Rade o akčnom pláne Spoločenstva na ochranu a dobré životné podmienky zvierat na roky 2006 – 2010 (4) sa v súvislosti s činnosťami týkajúcimi sa blaha zvierat požaduje plná podpora medzinárodných organizácií, napríklad Svetovej organizácie pre zdravie zvierat (OIE).

               (7)

               V roku 2005 OIE prijala usmernenia týkajúce sa blaha zvierat, pokiaľ ide o ich prepravu po súši a po mori, porážanie zvierat na ľudskú spotrebu a humánne usmrcovanie zvierat v súvislosti s kontrolou zvierat. OIE má v úmysle naďalej rozvíjať tieto usmernenia a prijať opatrenia na zabezpečenie ich implementácie členskými štátmi OIE, predovšetkým tak, že im poskytne odbornú prípravu a usmernenie.

               (8)

               Plánované podujatia odbornej prípravy a informačné podujatia OIE sú potrebné pre vývoj platných právnych predpisov, ako aj vzdelávania a odbornej prípravy v oblasti veterinárnej medicíny v zúčastnených krajinách. Väčšina európskych občanov si želá (5), aby sa životné podmienky zvierat v tretích krajinách vyvážajúcich do Spoločenstva zlepšili tak, že budú zodpovedať úrovni životných podmienok zvierat uplatňovaných v Spoločenstve. Spoločenstvo by malo preto prispievať na financovanie týchto podujatí.

               (9)

               Zavlečenie katarálnej horúčky (modrého jazyka) do Belgicka, Nemecka, Francúzska, Luxemburska a Holandska je bezprecedentné. Je potrebné, aby sa veterinárnym lekárom sprístupnili najaktuálnejšie vedecké poznatky v záujme obmedzenia negatívnych dôsledkov tohto zavlečenia a zlepšenia pasívneho klinického dohľadu založeného na rýchlom zistení a oznámení prípadov podozrenia, čo predstavuje podstatnú časť pohotovostných plánov pre prípad katarálnej horúčky (modrého jazyka).

               (10)

               Okrem toho OIE a Spoločenstvo majú v pláne spoločne pripraviť brožúru o epidémii katarálnej horúčky (modrého jazyka) v uvedených členských krajinách, ktorá bude obsahovať aktuálne informácie a opis politiky Spoločenstva, pokiaľ ide o kontrolu katarálnej horúčky (modrého jazyka). Je preto vhodné, aby Spoločenstvo poskytlo finančný príspevok na činnosť OIE a financovalo prípravu a vydanie uvedenej brožúry.

               (11)

               Vydanie tejto brožúry významne prispeje k rozvoju potrebného vzdelávania a odbornej prípravy v oblasti veterinárnej medicíny a bude podstatným nástrojom pre vývoj vnútroštátnych programov a programov Spoločenstva, pokiaľ ide o sledovanie katarálnej horúčky (modrého jazyka).

               (12)

               Vyplatenie finančného príspevku Spoločenstva by malo byť podmienené uskutočnením plánovaných činností a poskytnutím všetkých potrebných informácií.

               (13)

               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

         ROZHODLA TAKTO:
   Článok 1
   Týmto sa schvaľuje finančný príspevok Spoločenstva, ako je ustanovené v článku 16 rozhodnutia 90/424/EHS, na prieskum Eurobarometra o možnom využití klonovania zvierat v poľnohospodársko-potravinárskom odvetví, a to do maximálnej výšky 250 000 EUR.
   Článok 2
   Týmto sa schvaľuje finančný príspevok Spoločenstva, ako je ustanovené v článku 16 rozhodnutia 90/424/EHS, na štúdiu o teplotách, pri ktorých sa prepravujú zvieratá na veľké vzdialenosti, a to do maximálnej výšky 300 000 EUR.
   Článok 3
   Týmto sa schvaľuje finančný príspevok Spoločenstva, ako je ustanovené v článku 19 rozhodnutia 90/424/EHS, na financovanie seminárov odbornej prípravy k implementácii usmernení OIE v oblasti blaha zvierat organizovaných Svetovou organizáciou pre zdravie zvierat (OIE), a to do maximálnej výšky 100 000 EUR pre Svetový fond pre zdravie a blaho zvierat.
   Článok 4
   Týmto sa schvaľuje finančný príspevok Spoločenstva, ako je ustanovené v článku 19 rozhodnutia 90/424/EHS, na prípravu približne 1 800 exemplárov brožúry o katarálnej horúčke (modrom jazyku), a to v maximálnej miere 50 % z oprávnených nákladov do maximálnej výšky 10 000 EUR pre Svetovú organizáciu pre zdravie zvierat (OIE).

      V Bruseli 14. novembra 2007

            Za Komisiu

         Markos KYPRIANOU

            člen Komisie

      (1)  Ú. v. ES L 224, 18.8.1990, s. 19. Rozhodnutie naposledy zmenené a doplnené nariadením (ES) č. 1791/2006 (Ú. v. EÚ L 363, 20.12.2006, s. 1).

      (2)  Ú. v. EÚ L 3, 5.1.2005, s. 1.

      (3)  Vestník EFSA (2004), 122, s. 1 – 25, Normy pre mikroklímu v prostriedkoch určených na cestnú prepravu zvierat.

      (4)  KOM(2006) 13 v konečnom znení.

      (5)  Osobitné vydanie Eurobarometra 270: Postoje občanov EÚ, pokiaľ ide o blaho zvierat, http://ec.europa.eu/food/animal/welfare/survey/sp_barometer_aw_en.pdf, s. 32.


title: Rozhodnutie Politického a bezpečnostného výboru (SZBP) 2017/1177 z 26. júna 2017 o vymenovaní veliteľa ozbrojených síl misie EÚ pre vojenskú výcvikovú misiu Európskej únie v rámci SBOP v Stredoafrickej republike (EUTM RCA) (EUTM RCA/2/2017)

text:
               1.7.2017

               SK

               Úradný vestník Európskej únie

               L 170/96

         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2017/1177
   z 26. júna 2017
   o vymenovaní veliteľa ozbrojených síl misie EÚ pre vojenskú výcvikovú misiu Európskej únie v rámci SBOP v Stredoafrickej republike (EUTM RCA) (EUTM RCA/2/2017)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38,
   so zreteľom na rozhodnutie Rady (SZBP) 2016/610 z 19. apríla 2016 o vojenskej výcvikovej misii Európskej únie v rámci SBOP v Stredoafrickej republike (EUTM RCA) (1), a najmä na jeho článok 5,
   keďže:

               (1)

               Podľa článku 5 ods. 1 rozhodnutia (SZBP) 2016/610 Rada poverila Politický a bezpečnostný výbor (PBV), aby v súlade s článkom 38 Zmluvy o Európskej únii prijímal príslušné rozhodnutia týkajúce sa politickej kontroly a strategického usmerňovania misie EUTM RCA vrátane rozhodnutí o vymenovaní následných veliteľov misie EÚ.

               (2)

               PBV 10. januára 2017 prijal rozhodnutie (SZBP) 2017/112 (2), ktorým bol brigádny generál Herman RUYS vymenovaný za veliteľa misie EÚ pre EUTM RCA.

               (3)

               Rozhodnutím Rady (EÚ) 2017/971 (3) sa zmenila hierarchia velenia misie EUTM RCA. V dôsledku toho rozhodnutie (SZBP) 2017/112 bolo zrušené a brigádny generál Herman RUYS bol vymenovaný za veliteľa ozbrojených síl misie EÚ pre EUTM RCA.

               (4)

               Vojenský výbor EÚ 24. mája 2017 odporučil schváliť návrh spoločného výboru vojenského zboru Eurocorps na vymenovanie brigádneho generála Fernanda GARCÍU BLÁZQUEZA za veliteľa ozbrojených síl misie EÚ pre EUTM RCA, ktorý nahradí brigádneho generála Hermana RUYSA od 24. júla 2017.

               (5)

               V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Európskej únie s obrannými dôsledkami. Dánsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu,

         PRIJAL TOTO ROZHODNUTIE:
   Článok 1
   Brigádny generál Fernando GARCÍA BLÁZQUEZ sa týmto vymenúva za veliteľa ozbrojených síl misie EÚ pre vojenskú výcvikovú misiu Európskej únie v rámci SBOP v Stredoafrickej republike (EUTM RCA) od 24. júla 2017.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 26. júna 2017

            Za Politický a bezpečnostný výbor

            predseda

         W. STEVENS

      (1)  Ú. v. EÚ L 104, 20.4.2016, s. 21.

      (2)  Rozhodnutie Politického a bezpečnostného výboru (SZBP) 2017/112 z 10. januára 2017 o vymenovaní veliteľa misie EÚ pre vojenskú výcvikovú misiu Európskej únie v rámci SBOP v Stredoafrickej republike (EUTM RCA) (EUTM RCA/1/2017) (Ú. v. EÚ L 18, 24.1.2017, s. 47).

      (3)  Rozhodnutie Rady (EÚ) 2017/971 z 8. júna 2017, ktorým sa stanovujú opatrenia v oblasti plánovania a vedenia nevýkonných vojenských misií EÚ v rámci SBOP a ktorým sa mení rozhodnutie 2010/96/SZBP o vojenskej misii Európskej únie na podporu výcviku bezpečnostných síl Somálska, rozhodnutie 2013/34/SZBP o vojenskej misii Európskej únie na podporu výcviku ozbrojených síl Mali (EUTM Mali) a rozhodnutie (SZBP) 2016/610 o vojenskej výcvikovej misii Európskej únie v rámci SBOP v Stredoafrickej republike (EUTM RCA) (Ú. v. EÚ L 146, 9.6.2017, s. 133).


title: 2009/192/ES: Rozhodnutie Európskeho parlamentu z  22. apríla 2008 o absolutóriu za plnenie všeobecného rozpočtu Európskej únie za rozpočtový rok 2006, oddiel V – Dvor audítorov

text:
               31.3.2009

               SK

               Úradný vestník Európskej únie

               L 88/76

         ROZHODNUTIE EURÓPSKEHO PARLAMENTU
   z 22. apríla 2008
   o absolutóriu za plnenie všeobecného rozpočtu Európskej únie za rozpočtový rok 2006, oddiel V – Dvor audítorov
   (2009/192/ES)
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2006 (1),
   so zreteľom na konečnú ročnú účtovnú závierku Európskych spoločenstiev za rozpočtový rok 2006 – zväzok I (C6-0366/2007) (2),
   so zreteľom na výročnú správu Dvora audítorov pre orgán udeľujúci absolutórium o vnútorných auditoch vykonaných v roku 2006,
   so zreteľom na výročnú správu Dvora audítorov o plnení rozpočtu za rozpočtový rok 2006 a jeho osobitné správy spolu s odpoveďami kontrolovaných inštitúcií (3),
   so zreteľom na správu nezávislého audítora o účtovnej závierke Dvora audítorov za rozpočtový rok 2006 (4),
   so zreteľom na vyhlásenie o vierohodnosti vedenia účtov a zákonnosti a správnosti príslušných transakcií, ktoré poskytol Dvor audítorov v súlade s článkom 248 Zmluvy o ES (5),
   so zreteľom na článok 272 ods. 10 a články 274, 275 a 276 Zmluvy o ES,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6), a najmä na jeho články 50, 86, 145, 146 a 147,
   so zreteľom na článok 71 rokovacieho poriadku a prílohu V k rokovaciemu poriadku,
   so zreteľom na správu Výboru pre kontrolu rozpočtu (A6-0093/2008),

               1.

               udeľuje generálnemu tajomníkovi Dvora audítorov absolutórium za plnenie rozpočtu Dvora audítorov za rozpočtový rok 2006;

               2.

               uvádza svoje poznámky v priloženom uznesení;

               3.

               poveruje svojho predsedu, aby toto rozhodnutie a uznesenie, ktoré je jeho neoddeliteľnou súčasťou, postúpil Rade, Komisii, Súdnemu dvoru, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Hans-Gert PÖTTERING

            Generálny tajomník

         Harald RØMER

      (1)  Ú. v. EÚ L 78, 15.3.2006.

      (2)  Ú. v. EÚ C 274, 15.11.2007, s. 1.

      (3)  Ú. v. EÚ C 273, 15.11.2007, s. 1.

      (4)  Ú. v. EÚ C 292, 5.12.2007, s. 1.

      (5)  Ú. v. EÚ C 274, 15.11.2007, s. 130.

      (6)  Ú. v. ES L 248, 16.9.2002, s. 1.
    ---documentbreak---

               31.3.2009

               SK

               Úradný vestník Európskej únie

               L 88/77

         UZNESENIE EURÓPSKEHO PARLAMENTU
   z 22. apríla 2008
   s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2006, oddiel V – Dvor audítorov
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2006 (1),
   so zreteľom na konečnú ročnú účtovnú závierku Európskych spoločenstiev za rozpočtový rok 2006 – zväzok I (C6-0366/2007) (2),
   so zreteľom na výročnú správu Dvora audítorov pre orgán udeľujúci absolutórium o vnútorných auditoch vykonaných v roku 2006,
   so zreteľom na výročnú správu Dvora audítorov o plnení rozpočtu za rozpočtový rok 2006 a jeho osobitné správy spolu s odpoveďami kontrolovaných inštitúcií (3),
   so zreteľom na správu nezávislého audítora o účtovnej závierke Dvora audítorov za rozpočtový rok 2006 (4),
   so zreteľom na vyhlásenie o vierohodnosti vedenia účtov a zákonnosti a správnosti príslušných transakcií, ktoré poskytol Dvor audítorov v súlade s článkom 248 Zmluvy o ES (5),
   so zreteľom na článok 272 ods. 10 a články 274, 275 a 276 Zmluvy o ES,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6), a najmä na jeho články 50, 86, 145, 146 a 147,
   so zreteľom na článok 71 rokovacieho poriadku a prílohu V k rokovaciemu poriadku,
   so zreteľom na správu Výboru pre kontrolu rozpočtu (A6-0093/2008),

               1.

               konštatuje, že v roku 2006 mal Európsky dvor audítorov (EDA) k dispozícii viazané rozpočtové prostriedky v celkovej výške 113 596 668,31 EUR (2005: 107 548 618,24 EUR) s mierou využitia 89 %, čo je menej ako priemer ostatných inštitúcií;

               2.

               konštatuje, že po zavedení účtovníctva na základe časového rozlíšenia od 1. januára 2005 finančné výkazy EDA vykazujú záporný hospodársky výsledok za rozpočtový rok 2006 (32 000 EUR) a prebytok pasív nad aktívami vo výške 11 418 000 EUR;

               3.

               pripomína, že účtovnú závierku EDA za rozpočtový rok 2006 overovala externá firma KPMG (takisto ako za rozpočtový rok 2005), ktorá dospela k nasledujúcemu záveru: „[…] účtovná závierka verne vyjadruje finančnú situáciu Európskeho dvora audítorov k 31. decembru 2006 a výsledok hospodárenia za uvedený rozpočtový rok v súlade s nariadením Rady (ES, Euratom) č. 1605/2002 z 25. júna 2002, jeho vykonávacími pravidlami, všeobecne uznávanými účtovnými zásadami a vnútornými pravidlami Európskeho dvora audítorov.“;

               4.

               berie na vedomie písomnú odpoveď, ktorú poskytol EDA na dotazník spravodajcu v súvislosti so zaúčtovaním dôchodkov bývalých členov EDA, podľa ktorej EDA uvádza dôchodkové záväzky k 31. decembru 2006 vo svojej súvahe a záruka členských štátov je uverejnená v poznámkach tej istej súvahy, ale nie je zaúčtovaná ako dlhodobá pohľadávka voči členských štátom; ďalej poznamenáva, že v rozpočtovom roku 2006 platby dôchodkov, ktoré vyplatil EDA svojim členom, dosiahli výšku 2,3 milióna EUR;

               5.

               opätovne zdôrazňuje svoj názor, že s cieľom poskytnúť jasný obraz o existujúcich záväzkoch a skutočných nákladoch auditu v EÚ a s cieľom zohľadniť zásady účtovníctva na základe časového rozlíšenia, ktoré sa uplatňujú od 1. januára 2005, by mali byť v súvahe zahrnuté jednak záväzky budúcich platieb dôchodkov a takisto dlhodobé pohľadávky voči členským štátom, aby bolo možné zabezpečiť financovanie dôchodkového systému;

               6.

               poznamenáva, že správa vnútorného audítora EDA za rok 2006 bola prevažne pozitívna s konštatovaním, že kvalita dokumentácie a zmlúv v súvislosti s verejnými súťažami bola uspokojivá, hoci „výber zjednodušených alebo neštandardných postupov mohol byť lepšie opodstatnený a dokumentácia na úrovni hodnotenia ponúk by sa mala zlepšiť“; v tejto súvislosti víta skutočnosť, že v súvislosti so všetkými odporúčaniami navrhnutými vnútorným audítorom (zlepšenie príslušných školení o obstarávaní a uchovávanie všetkých zmlúv v jednej databáze) sa podnikli kroky;

               7.

               s obavou berie na vedomie, že vzhľadom na odpovede na dotazník spravodajcu EDA naďalej čelí ťažkostiam pri nábore odborne kvalifikovaných zamestnancov na rozličné pozície z výberových konaní organizovaných EPSO čiastočne z dôvodu vyšších životných nákladov v Luxemburgu a nižšej atraktívnosti platu v základnej triede AD 5; víta však výrazný pokles počtu voľných miest zo 74 v roku 2006 na 56 v roku 2007 a schvaľuje zámer EDA ďalej znižovať počet voľných miest a ich relatívny podiel na celkovom pláne stavu zamestnancov v súčasnom roku i v nadchádzajúcich rokoch;

               8.

               berie na vedomie, že v roku 2006 EDA prijal päť nových členov; naďalej dúfa, že pred ďalším rozširovaním bude možné navrhnúť pre EDA racionálnejšiu štruktúru; žiada EDA o posúdenie už existujúcich modelov s cieľom znížiť celkový počet členov; opätovne žiada o zváženie návrhov na zavedenie rotačného systému podobne ako v Rade guvernérov ECB alebo systému s jediným generálnym audítorom; žiada EDA, aby do 30. septembra 2008 poskytol Európskemu parlamentu informácie o krokoch v nadväznosti na toto odporúčanie;

               9.

               berie na vedomie, že EDA prijal novú príručku na vykonávanie auditu výkonnosti a plán ďalšieho rozvoja auditu IT a upravil organizáciu audítorských skupín s cieľom zohľadniť dosah rozpočtu založeného na činnostiach na vykonávanie auditu; ďalej poznamenáva, že v priebehu roka 2006 EDA vykonal sebahodnotenie, ktoré malo za následok vypracovanie akčného plánu;

               10.

               poznamenáva, že tento akčný plán podlieha partnerskému posúdeniu medzinárodným tímom odborníkov; požaduje, aby predseda EDA podal aktuálne informácie o napredovaní revízie a vykonávaní akčného plánu;

               11.

               berie na vedomie, že v súvislosti s vyhláseniami o finančných záujmoch členov v súlade so služobným poriadkom EDA členovia EDA predkladajú predsedovi EDA vyhlásenie o svojich finančných záujmoch a iných aktívach (vrátane akcií, konvertibilných obligácií a investičných certifikátov, ako aj pozemkov a nehnuteľností a profesijných činností ich manželov/manželiek) a že predseda EDA tieto vyhlásenia uchováva v dôvernosti bez ich zverejnenia;

               12.

               opätovne zdôrazňuje, že v záujme transparentnosti by sa malo od členov všetkých inštitúcií EÚ zásadne vyžadovať predloženie vyhlásenia o finančných záujmoch, ktoré by malo byť prístupné na internete prostredníctvom verejného registra; vyjadruje poľutovanie nad tým, že napriek tejto požiadavke z minulého roku EDA neinformoval Európsky parlament do 30. septembra 2007 o tom, aké vhodné opatrenia prijal v tejto súvislosti.

      (1)  Ú. v. EÚ L 78, 15.3.2006.

      (2)  Ú. v. EÚ C 274, 15.11.2007, s. 1.

      (3)  Ú. v. EÚ C 273, 15.11.2007, s. 1.

      (4)  Ú. v. EÚ C 292, 5.12.2007, s. 1.

      (5)  Ú. v. EÚ C 274, 15.11.2007, s. 130.

      (6)  Ú. v. ES L 248, 16.9.2002, s. 1.


title: Rozhodnutie Rady 2009/597/SZBP z  27. júla 2009 o podpísaní a predbežnom vykonávaní Dohody medzi Európskou úniou a Chorvátskou republikou o účasti Chorvátskej republiky na vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (operácia Atalanta)

text:
               4.8.2009

               SK

               Úradný vestník Európskej únie

               L 202/83

         ROZHODNUTIE RADY 2009/597/SZBP
   z 27. júla 2009
   o podpísaní a predbežnom vykonávaní Dohody medzi Európskou úniou a Chorvátskou republikou o účasti Chorvátskej republiky na vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (operácia Atalanta)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 24,
   so zreteľom na odporúčanie predsedníctva,
   keďže:

               (1)

               Rada 10. novembra 2008 prijala jednotnú akciu 2008/851/SZBP o vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (1) (operácia Atalanta).

               (2)

               V článku 10 ods. 3 uvedenej jednotnej akcie sa ustanovuje, že podrobné podmienky účasti tretích štátov budú predmetom dohôd uzavretých v súlade s článkom 24 zmluvy.

               (3)

               Na základe poverenia Rady z 13. septembra 2004 predsedníctvo, ktorému pomáhal generálny tajomník Rady Európskej únie/vysoký predstaviteľ pre spoločnú zahraničnú a bezpečnostnú politiku, dojednalo Dohodu medzi Európskou úniou a Chorvátskou republikou o účasti Chorvátskej republiky na operácii Atalanta (ďalej len „dohoda“).

               (4)

               Táto dohoda by sa mala podpísať s výhradou jej uzatvorenia.

               (5)

               Do nadobudnutia platnosti dohody by sa jej ustanovenia mali predbežne vykonávať,

         ROZHODLA TAKTO:
   Článok 1
   Týmto sa schvaľuje v mene Európskej únie podpísanie Dohody medzi Európskou úniou a Chorvátskou republikou o účasti Chorvátskej republiky na vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (operácia Atalanta), s výhradou uzatvorenia uvedenej dohody.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu s cieľom zaviazať Európsku úniu, s výhradou jej uzatvorenia.
   Článok 3
   V súlade s článkom 10 ods. 2 dohody sa dohoda do nadobudnutia jej platnosti vykonáva predbežne odo dňa jej podpisu.
   Článok 4
   Toto rozhodnutie nadobúda účinnosť dňom jeho prijatia.
   Článok 5
   Toto rozhodnutie sa uverejní v Úradnom vestníku Európskej únie.

      V Bruseli 27. júla 2009

            Za Radu

            predseda

         C. BILDT

      (1)  Ú. v. EÚ L 301, 12.11.2008, s. 33.
    ---documentbreak---

               4.8.2009

               SK

               Úradný vestník Európskej únie

               L 202/84

         PREKLAD
   DOHODA
   medzi Európskou úniou a Chorvátskou republikou o účasti Chorvátskej republiky na vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (operácia Atalanta)
   EURÓPSKA ÚNIA (EÚ)
   na jednej strane a
   Chorvátska republika
   na strane druhej,
   ďalej len „strany“,
   BERÚC DO ÚVAHY:
   skutočnosť, že Rada Európskej únie prijala jednotnú akciu 2008/851/SZBP o vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (1) (operácia Atalanta),
   skutočnosť, že EÚ pozvala Chorvátsku republiku k účasti na operácii pod velením EÚ,
   úspešné dokončenie procesu vytvorenia ozbrojených síl a odporúčanie veliteľa operácie EÚ a Vojenského výboru EÚ schváliť účasť ozbrojených síl Chorvátskej republiky na operácii pod velením EÚ,
   rozhodnutie Politického a bezpečnostného výboru ATALANTA/2/2009 z 21. apríla 2009 o prijatí príspevkov tretích štátov na vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta) (2) a rozhodnutie Politického a bezpečnostného výboru ATALANTA/3/2009 z 21. apríla 2009 o zriadení Výboru prispievateľov na vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta) (3), pričom obe rozhodnutie boli zmenené a doplnené rozhodnutím Politického a bezpečnostného výboru ATALANTA/5/2009 z 10. júna 2009 (4),
   rozhodnutie Chorvátskej republiky z 3. apríla 2009 o účasti na operácii Atalanta,
   SA DOHODLI TAKTO:
   Článok 1
   Účasť na operácii
   1.   Chorvátska republika sa pripája k jednotnej akcii 2008/851/SZBP o vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (operácia Atalanta) a ku každej jednotnej akcii alebo rozhodnutiu, ktorým Rada Európskej únie rozhodne o predĺžení vojenskej operácie krízového riadenia, v súlade s ustanoveniami tejto dohody a akýmikoľvek požadovanými vykonávacími opatreniami.
   2.   Príspevok Chorvátskej republiky k operácii Atalanta sa nedotýka autonómie rozhodovania Európskej únie.
   3.   Chorvátska republika zabezpečí, že jej ozbrojené sily a personál, ktorí sa zúčastňujú vojenskej operácie krízového riadenia EÚ, budú vykonávať svoju misiu v súlade:

               —

               s jednotnou akciou 2008/851/SZBP a prípadnými následnými zmenami a doplneniami,

               —

               s operačným plánom,

               —

               s akýmikoľvek vykonávacími opatreniami.

         4.   Ozbrojené sily a personál, ktorých vysiela Chorvátska republika, plnia svoje povinnosti a konajú výhradne v záujme vojenskej operácie krízového riadenia EÚ.
   5.   Chorvátska republika včas informuje veliteľa operácie EÚ o akejkoľvek zmene svojej účasti na operácii.
   Článok 2
   Postavenie ozbrojených síl
   1.   Postavenie ozbrojených síl a personálu, ktorých na operáciu Atalanta vysiela Chorvátska republika, sa riadi dohodou o postavení ozbrojených síl uzavretou medzi Európskou úniou a Somálskom, Džibuti alebo ktoroukoľvek inou krajinou v regióne, s ktorou sa takáto dohoda uzavrie na účely tejto operácie, alebo jednostranným vyhlásením o postavení ozbrojených síl vydaným Keňou alebo ktoroukoľvek inou krajinou v regióne, ktorá takéto vyhlásenie vydá na účely tejto operácie.
   2.   Postavenie ozbrojených síl a personálu vyslaných na veliteľstvo alebo k veliteľským zložkám umiestneným mimo oblasti spoločnej operácie sa riadi dojednaniami medzi hostiteľským štátom veliteľstva a dotknutými veliteľskými zložkami a Chorvátskou republikou.
   3.   Bez toho, aby bola dotknutá dohoda o postavení ozbrojených síl uvedená v odseku 1, Chorvátska republika uplatňuje súdnu právomoc nad svojimi ozbrojenými silami a personálom, ktorý sa zúčastňuje na vojenskej operácii krízového riadenia EÚ.
   4.   Chorvátska republika je zodpovedná za prerokovanie každej sťažnosti súvisiacej s účasťou na operácii Atalanta, ktorú predloží niektorý z príslušníkov jej ozbrojených síl alebo personálu alebo ktorá sa ich týka. Chorvátska republika je zodpovedná za začatie konania, najmä súdneho alebo disciplinárneho, proti ktorémukoľvek príslušníkovi svojich ozbrojených síl alebo personálu v súlade so svojimi zákonmi a právnymi predpismi.
   5.   Chorvátska republika sa zaväzuje vydať vyhlásenie o vzdaní sa nárokov na náhradu škody voči ktorémukoľvek štátu, ktorý sa zúčastňuje operácie Atalanta, a zaväzuje sa tak urobiť pri podpisovaní tejto dohody.
   6.   Členské štáty Európskej únie sa zaväzujú vydať vyhlásenie o vzdaní sa nárokov na náhradu škody v súvislosti s účasťou Chorvátskej republiky na operácii Atalanta a zaväzujú sa urobiť tak pri podpisovaní tejto dohody.
   Článok 3
   Podmienky odovzdávania zatknutých a zadržaných osôb na účely ich stíhania
   Ak Chorvátska republika uplatňuje súdnu právomoc nad osobami, ktoré spáchali pirátske činy alebo ozbrojenú lúpež v teritoriálnych vodách Somálska, alebo sú podozrivé zo spáchania takýchto činov, odovzdávanie osôb zatknutých na účely ich stíhania a zadržaných námornými silami pod vedením Európskej únie (EUNAVFOR) a zaisteného majetku zadržiavaného EUNAVFOR-om zo strany EUNAVFOR-u Chorvátskej republike sa uskutočňuje za podmienok uvedených v prílohe II, ktorá tvorí neoddeliteľnú súčasť tejto dohody.
   Článok 4
   Utajované skutočnosti
   V rámci operácie Atalanta sa uplatňujú ustanovenia Dohody medzi Európskou úniou a Chorvátskou republikou o bezpečnostných postupoch pri výmene utajovaných skutočností (5).
   Článok 5
   Hierarchia velenia
   1.   Všetci príslušníci ozbrojených síl a personál, ktorí sa zúčastňujú vojenskej operácie krízového riadenia EÚ, zostávajú v plnom rozsahu pod velením svojich vnútroštátnych orgánov.
   2.   Vnútroštátne orgány odovzdajú operačné a taktické velenie a/alebo riadenie svojich ozbrojených síl a personálu veliteľovi operácie EÚ. Veliteľ operácie EÚ má právo delegovať svoju právomoc.
   3.   Chorvátska republika má vo vzťahu k bežnému riadeniu operácie rovnaké práva a povinnosti ako členské štáty Európskej únie, ktoré sa jej zúčastňujú.
   4.   Po porade s Chorvátskou republikou môže veliteľ operácie EÚ kedykoľvek požiadať o stiahnutie príspevku Chorvátskej republiky.
   5.   Chorvátska republika vymenuje vysokého vojenského zástupcu (VVZ), ktorý bude zastupovať jej národný kontingent vo vojenskej operácii krízového riadenia EÚ. VVZ konzultuje s veliteľom ozbrojených síl EÚ všetky záležitosti, ktoré majú na operáciu vplyv, a zodpovedá za každodennú disciplínu v kontingente.
   Článok 6
   Finančné aspekty
   1.   Chorvátska republika znáša všetky náklady spojené so svojou účasťou na operácii, pokiaľ tieto náklady nepodliehajú spoločnému financovaniu, ako je ustanovené v právnych nástrojoch uvedených v článku 1 ods. 1 tejto dohody, ako aj v rozhodnutí Rady 2008/975/SZBP z 18. decembra 2008, ktorým sa ustanovuje mechanizmus správy financovania spoločných nákladov na operácie Európskej únie s vojenskými alebo obrannými dôsledkami (Athena) (6).
   2.   Operácia Atalanta poskytne logistickú podporu chorvátskemu kontingentu na základe náhrady nákladov za podmienok stanovených vo vykonávacích dojednaniach uvedených v článku 7. Za administratívne riadenie súvisiacich výdavkov zodpovedá Athena.
   3.   V prípade úmrtia, úrazu, straty alebo škody spôsobenej fyzickým alebo právnickým osobám zo štátu/štátov, na území ktorého/ktorých operácia prebieha, zaplatí Chorvátska republika, ak sa preukáže jej zodpovednosť, náhradu škody za podmienok uvedených v prípadnej dohode o postavení ozbrojených síl, ako sa uvádza v článku 2 ods. 1 tejto dohody.
   Článok 7
   Vykonávacie dojednania k dohode
   Generálny tajomník Rady Európskej únie/vysoký predstaviteľ pre spoločnú zahraničnú a bezpečnostnú politiku alebo veliteľ operácie EÚ a príslušné orgány Chorvátskej republiky uzavrú všetky potrebné technické a správne dojednania na vykonávanie tejto dohody.
   Článok 8
   Neplnenie záväzkov
   Ak si jedna zo strán neplní svoje záväzky ustanovené v predchádzajúcich článkoch, druhá strana má právo túto dohodu vypovedať formou oznámenia s jednomesačnou výpovednou lehotou.
   Článok 9
   Urovnávanie sporov
   Spory týkajúce sa výkladu alebo vykonávania tejto dohody sa medzi stranami riešia diplomatickou cestou.
   Článok 10
   Nadobudnutie platnosti
   1.   Táto dohoda nadobúda platnosť prvým dňom prvého mesiaca po tom, ako si strany vzájomne oznámia ukončenie vnútorných postupov potrebných na tento účel.
   2.   Táto dohoda sa predbežne vykonáva od dátumu podpisu.
   3.   Táto dohoda ostáva v platnosti, kým Chorvátska republika prispieva na operáciu.

      V Bruseli dvadsiateho siedmeho júla dvetisícdeväť v dvoch vyhotoveniach v anglickom jazyku.

            Za Európsku úniu

            Za Chorvátsku republiku

      (1)  Ú. v. EÚ L 301, 12.11.2008, s. 33.

      (2)  Ú. v. EÚ L 109, 30.4.2009, s. 52.

      (3)  Ú. v. EÚ L 119, 14.5.2009, s. 40.

      (4)  Ú. v. EÚ L 148, 11.6.2009, s. 34.

      (5)  Ú. v. EÚ L 116, 29.4.2006, s. 74.

      (6)  Ú. v. EÚ L 345, 23.12.2008, s. 96.
   PRÍLOHA

      Ustanovenia o podmienkach a spôsoboch odovzdávania osôb podozrivých zo spáchania pirátskych činov alebo ozbrojených lúpeží v teritoriálnych vodách Somálska a zadržaných námornými silami pod vedením Európskej únie (EUNAVFOR) a zaisteného majetku zadržiavaného EUNAVFOR-om zo strany EUNAVFOR-u chorvátskej republike a o podmienkach zaobchádzania s nimi po ich odovzdaní

   1.   Vymedzenie pojmov
   Na účely tejto dohody:

               a)

               „pirátstvo“ je pirátstvo, ako sa vymedzuje v článku 101 dohovoru UNCLOS;

               b)

               „ozbrojená lúpež“ je čin vymedzený v písmene a) spáchaný vo výsostných vodách pobrežného štátu v rámci oblasti operácie;

               c)

               „odovzdaná osoba“ je každá osoba, ktorá je podozrivá z toho, že má v úmysle spáchať, že pácha alebo že spáchala pirátske činy alebo ozbrojené lúpeže, odovzdaná EUNAVFOR-om Chorvátskej republike podľa tejto dohody.

         2.   Všeobecné zásady

               a)

               Chorvátska republika môže na žiadosť EUNAVFOR-u akceptovať odovzdávanie osôb zadržaných EUNAVFOR-om v súvislosti s pirátstvom alebo ozbrojenou lúpežou, ako aj súvisiaceho majetku zaisteného EUNAVFOR-om, a odovzdá takéto osoby a majetok na účely vyšetrovania a stíhania svojim príslušným orgánom.

               b)

               EUNAVFOR bude pri postupovaní podľa tejto dohody odovzdávať osoby len príslušným chorvátskym orgánom presadzovania práva.

               c)

               Chorvátska republika potvrdzuje, že s osobami odovzdanými podľa týchto ustanovení bude pred odovzdaním, ako aj po ňom zaobchádzať humánne a v súlade s medzinárodnými záväzkami v oblasti ľudských práv vrátane zákazu mučenia a krutého, neľudského a ponižujúceho zaobchádzania alebo trestania, zákazu svojvoľného zadržiavania a v súlade s požiadavkami zabezpečenia spravodlivého procesu.

         3.   Zaobchádzanie s odovzdanými osobami, ich stíhanie a konanie

               a)

               S každou odovzdanou osobou sa zaobchádza humánne a nevystavuje sa mučeniu alebo krutému, neľudskému alebo ponižujúcemu zaobchádzaniu alebo trestaniu, poskytne sa jej primerané ubytovanie a strava, prístup k lekárskej starostlivosti a bude mať možnosť vykonávať náboženské úkony.

               b)

               Každá odovzdaná osoba sa ihneď predvedie pred sudcu alebo iného úradníka splnomocneného zákonom na výkon súdnej právomoci, ktorý bezodkladne rozhodne o zákonnosti zadržania odovzdanej osoby a nariadi jej prepustenie, ak je zadržiavaná nezákonne.

               c)

               Každá odovzdaná osoba má právo na to, aby bola súdená v primeranej lehote alebo bola prepustená.

               d)

               Každá odovzdaná osoba má pri rozhodovaní o akomkoľvek trestnom obvinení proti nej právo na to, aby jej záležitosť bola spravodlivo a verejne prejednaná príslušným, nezávislým a nestranným súdom zriadeným zákonom.

               e)

               Každá odovzdaná osoba obvinená z trestného činu sa považuje za nevinnú, pokým sa jej vina nepreukáže zákonným spôsobom.

               f)

               Každá odovzdaná osoba má pri rozhodovaní o akomkoľvek trestnom obvinení proti nej a pri uplatňovaní plnej rovnoprávnosti právo na tieto minimálne záruky:

                           1.

                           byť okamžite a v jazyku, ktorému rozumie, podrobne oboznámená s povahou a dôvodom obvinenia proti nej;

                           2.

                           mať primeraný čas a možnosti na prípravu svojej obhajoby a komunikovať s právnym zástupcom podľa vlastnej voľby;

                           3.

                           byť súdená bez zbytočného odkladu;

                           4.

                           byť súdená v jej prítomnosti a obhajovať sa osobne alebo prostredníctvom právnej pomoci podľa vlastnej voľby, byť informovaná o práve na právnu pomoc, ak právnu pomoc nemá, a mať právnu pomoc, ktorá sa jej pridelí vždy, ak si to vyžadujú záujmy spravodlivosti, a ktorá sa jej poskytne bez toho, aby ju musela uhradiť, ak nemá dostatok prostriedkov na jej zaplatenie;

                           5.

                           mať možnosť preskúmať alebo nechať preskúmať všetky dôkazy proti nej vrátane miestoprísažných vyhlásení svedkov, ktorí vykonali zatknutie, a zabezpečiť predvolanie a výsluch svedkov v jej prospech za rovnakých podmienok ako svedkov v jej neprospech;

                           6.

                           mať bezplatnú pomoc tlmočníka, ak nerozumie jazyku používanému pred súdom alebo týmto jazykom nehovorí;

                           7.

                           nemusieť svedčiť proti sebe alebo priznať vinu.

               g)

               Každá odovzdaná osoba odsúdená za trestný čin má právo na preskúmanie rozsudku a trestu vyšším súdom alebo na odvolanie sa proti tomuto rozsudku a trestu na vyššom súde v súlade s právnymi predpismi Chorvátskej republiky.

               h)

               Chorvátska republika neodovzdá žiadnu odovzdanú osobu žiadnemu inému štátu na účely vyšetrovania alebo stíhania bez predchádzajúceho písomného súhlasu zo strany EUNAVFOR-u.

         4.   Trest smrti
   Žiadna odovzdaná osoba nebude odsúdená k trestu smrti, nebude jej hroziť trest smrti, ani sa pre ňu nebude navrhovať trest smrti.
   5.   Záznamy a oznámenia

               a)

               O každom odovzdaní sa vystaví príslušný dokument podpísaný zástupcom EUNAVFOR-u a zástupcom príslušných orgánov presadzovania práva Chorvátskej republiky.

               b)

               EUNAVFOR poskytne Chorvátskej republike záznamy o zadržaní každej odovzdanej osoby. Tieto záznamy budú podľa možnosti obsahovať údaje o fyzickom stave odovzdanej osoby počas jej zadržiavania, o čase jej odovzdania orgánom Chorvátskej republiky, dôvodoch jej zadržania, čase a mieste začiatku jej zadržiavania a všetkých rozhodnutiach, ktoré sa prijali v súvislosti s jej zadržaním.

               c)

               Chorvátska republika je zodpovedná za vedenie presnej evidencie akejkoľvek odovzdanej osoby vrátane, okrem iného, záznamov o akomkoľvek zaistenom majetku, fyzickom stave týchto osôb, mieste jeho zadržiavania, akýchkoľvek obvineniach vznesených proti nim a akýchkoľvek významných rozhodnutiach prijatých v priebehu ich stíhania a súdneho konania.

               d)

               Tieto záznamy budú na písomné požiadanie, ktoré sa má podať Ministerstvu zahraničných vecí Chorvátskej republiky, dostupné zástupcom EÚ a EUNAVFOR-u.

               e)

               Chorvátska republika okrem toho oznámi EUNAVFOR-u miesto zadržiavania každej osoby odovzdanej podľa tejto dohody, akékoľvek zhoršenie jej fyzického stavu a akékoľvek výpovede týkajúce sa údajného nesprávneho zaobchádzania. Zástupcovia EÚ a EUNAVFOR-u budú mať prístup ku všetkým osobám odovzdaným podľa tejto dohody, kým tieto osoby budú vo väzbe, a budú oprávnené klásť im otázky.

               f)

               Národným a medzinárodným humanitárnym agentúram sa na ich žiadosť umožní navštíviť osoby odovzdané podľa tejto dohody.

               g)

               Aby sa zabezpečilo, že EUNAVFOR bude schopný poskytnúť Chorvátskej republike včasnú pomoc pri predvolávaní svedkov z EUNAVFOR-u a poskytovaní príslušných dôkazov, Chorvátsko oznámi EUNAVFOR-u svoj zámer začať súdne trestné konania proti akejkoľvek odovzdanej osobe a harmonogram pre predloženie dôkazov a ich vykonávanie.

         6.   Pomoc poskytovaná EUNAVFOR-om

               a)

               EUNAVFOR poskytne Chorvátskej republike v rámci svojich prostriedkov a kapacít každú možnú pomoc na účely vyšetrovania a stíhania odovzdaných osôb.

               b)

               EUNAVFOR najmä:

                           1.

                           odovzdá záznamy o zadržaní vypracované podľa bodu 5 písm. b) týchto ustanovení;

                           2.

                           spracuje každý dôkaz v súlade s požiadavkami príslušných orgánov Chorvátskej republiky dohodnutými v rámci vykonávacích dojednaní uvedených v bode 8;

                           3.

                           bude sa usilovať o predloženie výpovedí svedkov alebo miestoprísažných vyhlásení zo strany personálu EUNAVFOR-u zapojeného do udalostí súvisiacich s odovzdaním osôb podľa týchto ustanovení;

                           4.

                           odovzdá celý príslušný zaistený majetok zadržiavaný EUNAVFOR-om.

         7.   Vzťah k iným právam odovzdaných osôb
   Žiadne z týchto ustanovení nemá za cieľ odchýliť sa alebo byť vykladaný ako odchyľujúci sa od práv, ktoré odovzdaná osoba môže mať podľa uplatniteľného vnútroštátneho alebo medzinárodného práva, ani sa nesmie tak chápať.
   8.   Vykonávacie dojednania

               a)

               Na účely vykonávania týchto ustanovení sa môžu operačné, správne a technické otázky upraviť vykonávacími dojednaniami, ktoré schvália príslušné orgány Chorvátskej republiky na jednej strane a príslušné orgány EÚ, ako aj príslušné orgány štátov poskytujúcich národný kontingent EUNAVFOR-u na strane druhej.

               b)

               Vykonávacie dojednania sa môžu okrem iného vzťahovať na:

                           1.

                           určenie príslušných orgánov presadzovania práva Chorvátskej republiky, ktorým EUNAVFOR odovzdá osoby;

                           2.

                           väzenské zariadenia, v ktorých odovzdané osoby budú zadržiavané;

                           3.

                           zaobchádzanie s dokumentmi vrátane tých, ktoré sa týkajú zhromažďovania dôkazov odovzdávaných príslušným orgánom presadzovania práva Chorvátskej republiky po odovzdaní osoby;

                           4.

                           kontaktné miesta na predloženie oznámení;

                           5.

                           formuláre, ktoré sa majú používať pri odovzdávaniach.


title: 2014/348/EÚ: Rozhodnutie Rady z 5. júna 2014 o pozícii, ktorá sa má v mene Európskej únie zaujať v Spoločnom výbore EHP pokiaľ ide o zmenu protokolu 31 k Dohode o EHP o spolupráci v špecifických oblastiach mimo štyroch slobôd

text:
               13.6.2014

               SK

               Úradný vestník Európskej únie

               L 174/40

         ROZHODNUTIE RADY
   z 5. júna 2014
   o pozícii, ktorá sa má v mene Európskej únie zaujať v Spoločnom výbore EHP pokiaľ ide o zmenu protokolu 31 k Dohode o EHP o spolupráci v špecifických oblastiach mimo štyroch slobôd

      (2014/348/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä jej článok 46 písm. d), článok 149, článok 153 ods. 2 písm. a), článok 175 tretí odsek a článok 218 ods. 9,
   so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore (1), a najmä na jeho článok 1 ods. 3,
   so zreteľom na návrh Európskej komisie,
   keďže:

               (1)

               Protokol 31 k Dohode o Európskom hospodárskom priestore (ďalej len „Dohoda o EHP“) obsahuje osobitné ustanovenia a opatrenia týkajúce sa spolupráce v špecifických oblastiach mimo štyroch slobôd.

               (2)

               Je vhodné rozšíriť spoluprácu zmluvných strán Dohody o EHP s cieľom začleniť nariadenie Európskeho parlamentu a Rady (EÚ) č. 1296/2013 (2).

               (3)

               Protokol 31 k Dohode o EHP by sa mal preto zodpovedajúcim spôsobom zmeniť, aby sa od 1. januára 2014 umožnila táto rozšírená spolupráca.

               (4)

               Pozícia Únie v Spoločnom výbore EHP by preto mala byť založená na pripojenom návrhu rozhodnutia,

         PRIJALA TOTO ROZHODNUTIE:
   Článok 1
   Pozícia, ktorú má Únia zaujať v Spoločnom výbore EHP k navrhnutej zmene protokolu 31 k Dohode o EHP o spolupráci v špecifických oblastiach mimo štyroch slobôd, je založená na návrhu rozhodnutia Spoločného výboru EHP pripojenom k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 5. júna 2014

            Za Radu

            predseda

         D. DENDIAS

      (1)  Ú. v. ES L 305, 30.11.1994, s. 6.

      (2)  Nariadenie Európskeho parlamentu a Rady (EÚ) č. 1296/2013 z 11. decembra 2013 o programe Európskej únie v oblasti zamestnanosti a sociálnej inovácie (EaSI) a ktorým sa mení rozhodnutie č. 283/2010/EÚ, ktorým sa zriaďuje európsky nástroj mikrofinancovania Progress v oblasti zamestnanosti a sociálneho začleňovania (Ú. v. EÚ L 347, 20.12.2013, s. 238).

      NÁVRH
      ROZHODNUTIE SPOLOČNÉHO VÝBORU EHP č. …/2014
      z,
      ktorým sa mení protokol 31 k Dohode o EHP o spolupráci v špecifických oblastiach mimo štyroch slobôd
      SPOLOČNÝ VÝBOR EHP,
      so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej články 86 a 98,
      keďže:

                  (1)

                  Je vhodné rozšíriť spoluprácu zmluvných strán Dohody o EHP tak, aby zahŕňala nariadenie Európskeho parlamentu a Rady (EÚ) č. 1296/2013 z 11. decembra 2013 o programe Európskej únie v oblasti zamestnanosti a sociálnej inovácie (EaSI) a ktorým sa mení rozhodnutie č. 283/2010/EÚ, ktorým sa zriaďuje európsky nástroj mikrofinancovania Progress v oblasti zamestnanosti a sociálneho začleňovania (1).

                  (2)

                  Protokol 31 k Dohode o EHP by sa mal preto zmeniť, aby sa od 1. januára 2014 umožnila táto rozšírená spolupráca,

            PRIJAL TOTO ROZHODNUTIE:
      Článok 1
      Článok 15 protokolu 31 k Dohode o EHP sa mení takto:

                  1.

                  V odseku 2 sa za slová „odseku 1“ vkladajú slová „ktoré sa uplatňujú pred 1. januárom 2014“.

                  2.

                  V odseku 8 sa dopĺňa táto zarážka:

                              „—

                                 32013 R 1296: Nariadenie Európskeho parlamentu a Rady (EÚ) č. 1296/2013 z 11. decembra 2013 o programe Európskej únie v oblasti zamestnanosti a sociálnej inovácie (EaSI) a ktorým sa mení rozhodnutie č. 283/2010/EÚ, ktorým sa zriaďuje európsky nástroj mikrofinancovania Progress v oblasti zamestnanosti a sociálneho začleňovania (Ú. v. EÚ L 347, 20.12.2013, s. 238).
                              Lichtenštajnsko bude vyňaté z účasti na tomto programe a nebude ani na tento program finančne prispievať. Nórsko sa zúčastní len na osi EURES programu a bude finančne prispievať len na túto os.“

                  3.

                  Znenie odseku 5 sa nahrádza takto:
                  „Štáty EZVO sa zúčastňujú na činnostiach Spoločenstva uvedených v prvej zarážke odseku 8 od 1. januára 1999, na činnostiach uvedených v druhej zarážke od 1. januára 2003 a na činnostiach uvedených v tretej zarážke od 1. januára 2014.“

            Článok 2
      Toto rozhodnutie nadobúda účinnosť dňom nasledujúcim po doručení posledného oznámenia podľa článku 103 ods. 1 Dohody o EHP (2).
      Uplatňuje sa od 1. januára 2014.
      Článok 3
      Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

         V Bruseli

               Za Spoločný výbor EHP

               predseda

               tajomníci

               Spoločného výboru EHP

         (1)  Ú. v. EÚ L 347, 20.12.2013, s. 238.

         (2)  [Ústavné požiadavky neboli oznámené.] [Ústavné požiadavky boli oznámené.]


title: Rozhodnutie Európskeho parlamentu (EÚ) 2015/2212 z 27. októbra 2015 o absolutóriu za plnenie rozpočtu spoločného podniku ENIAC za rozpočtový rok 2013

text:
               1.12.2015

               SK

               Úradný vestník Európskej únie

               L 314/41

         ROZHODNUTIE EURÓPSKEHO PARLAMENTU (EÚ) 2015/2212
   z 27. októbra 2015
   o absolutóriu za plnenie rozpočtu spoločného podniku ENIAC za rozpočtový rok 2013
   EURÓPSKY PARLAMENT,

               —

               so zreteľom na konečnú ročnú účtovnú závierku spoločného podniku ENIAC za rozpočtový rok 2013,

               —

               so zreteľom na správu Dvora audítorov o overení ročnej účtovnej závierky spoločného podniku ENIAC za rozpočtový rok 2013 spolu s odpoveďami spoločného podniku (1),

               —

               so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2013 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady zo 17. februára 2015 o udelení absolutória spoločnému podniku za plnenie rozpočtu za rozpočtový rok 2013 (05306/2015 – C8-0049/2015),

               —

               so zreteľom na svoje rozhodnutie z 29. apríla 2015 (3) o odložení rozhodnutia o absolutóriu za rozpočtový rok 2013 a na odpovede výkonného riaditeľa spoločného podniku ECSEL (bývalého spoločného podniku ENIAC);

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4),

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (5), a najmä na jeho článok 209,

               —

               so zreteľom na nariadenie Rady (ES) č. 72/2008 z 20. decembra 2007, ktorým sa zakladá spoločný podnik ENIAC (6),

               —

               so zreteľom na nariadenie Rady (EÚ) č. 561/2014 zo 6. mája 2014, ktorým sa zriaďuje spoločný podnik ECSEL (7), a najmä na jeho článok 1 ods. 2 a článok 12,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (8),

               —

               so zreteľom na delegované nariadenie Komisie (EÚ) č. 110/2014 z 30. septembra 2013 o vzorovom nariadení o rozpočtových pravidlách pre subjekty verejno-súkromného partnerstva uvedené v článku 209 nariadenia Európskeho parlamentu a Rady (EÚ, Euratom) č. 966/2012 (9),

               —

               so zreteľom na článok 94 a prílohu V rokovacieho poriadku,

               —

               so zreteľom na druhú správu Výboru pre kontrolu rozpočtu (A8-0285/2015),

               1.

               udeľuje absolutórium výkonnému riaditeľovi spoločného podniku ECSEL za plnenie rozpočtu spoločného podniku ENIAC za rozpočtový rok 2013;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi spoločného podniku ECSEL, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 452, 16.12.2014, s. 26.

      (2)  Ú. v. EÚ C 452, 16.12.2014, s. 27.

      (3)  Ú. v. EÚ L 255, 30.9.2015, s. 424.

      (4)  Ú. v. ES L 248, 16.9.2002, s. 1.

      (5)  Ú. v. EÚ L 298, 26.10.2012, s. 1.

      (6)  Ú. v. EÚ L 30, 4.2.2008, s. 21.

      (7)  Ú. v. EÚ L 169, 7.6.2014, s. 152.

      (8)  Ú. v. ES L 357, 31.12.2002, s. 72.

      (9)  Ú. v. EÚ L 38, 7.2.2014, s. 2.


title: 2009/392/ES: Rozhodnutie Rady z  27. novembra 2008 o uzavretí Protokolu k Dohode medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb so zreteľom na účasť Bulharskej republiky a Rumunska ako zmluvných strán na základe ich pristúpenia k Európskej únii v mene Európskeho spoločenstva a jeho členských štátov

text:
               20.5.2009

               SK

               Úradný vestník Európskej únie

               L 124/51

         ROZHODNUTIE RADY
   z 27. novembra 2008
   o uzavretí Protokolu k Dohode medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb so zreteľom na účasť Bulharskej republiky a Rumunska ako zmluvných strán na základe ich pristúpenia k Európskej únii v mene Európskeho spoločenstva a jeho členských štátov
   (2009/392/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 310 v spojení s článkom 300 ods. 2 prvým pododsekom druhou vetou a článkom 300 ods. 3 druhým pododsekom,
   so zreteľom na akt o pristúpení, ktorý je prílohou zmluvy o pristúpení, a najmä na jeho článok 6 ods. 2,
   so zreteľom na návrh Komisie,
   so zreteľom na súhlas Európskeho parlamentu,
   keďže:

               (1)

               Na základe splnomocnenia udeleného Komisii 5. mája 2006 boli ukončené rokovania so Švajčiarskou konfederáciou o Protokole k Dohode medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb so zreteľom na účasť Bulharskej republiky a Rumunska ako zmluvných strán na základe ich pristúpenia k Európskej únii.

               (2)

               V súlade s rozhodnutím Rady z 26. mája 2008 a s tým, že k jeho konečnému uzavretiu dôjde neskôr, tento protokol bol podpísaný v mene Európskeho spoločenstva a jeho členských štátov 27. mája 2008.

               (3)

               Protokol by sa mal uzavrieť,

         ROZHODLA TAKTO:
   Článok 1
   Protokol k Dohode medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb so zreteľom na účasť Bulharskej republiky a Rumunska ako zmluvných strán na základe ich pristúpenia k Európskej únii sa týmto schvaľuje v mene Európskeho spoločenstva a jeho členských štátov.
   Text protokolu je pripojený k tomuto rozhodnutiu.
   Článok 2
   Predseda Rady vykoná v mene Spoločenstva a jeho členských štátov oznámenie o schválení v súlade s podmienkami ustanovenými v článku 6 protokolu.
   Článok 3
   Toto rozhodnutie sa uverejní v Úradnom vestníku Európskej únie.

      V Bruseli 27. novembra 2008

            Za Radu

            predseda

         L. CHATEL

    ---documentbreak---

               20.5.2009

               SK

               Úradný vestník Európskej únie

               L 124/53

         PROTOKOL
   k Dohode medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb s ohľadom na účasť Bulharskej republiky a Rumunska ako zmluvných strán na základe ich pristúpenia k Európskej únii
   EURÓPSKE SPOLOČENSTVO,
   zastúpené Radou Európskej únie, a
   BELGICKÉ KRÁĽOVSTVO,
   BULHARSKÁ REPUBLIKA,
   ČESKÁ REPUBLIKA,
   DÁNSKE KRÁĽOVSTVO,
   SPOLKOVÁ REPUBLIKA NEMECKO,
   ESTÓNSKA REPUBLIKA,
   ÍRSKO,
   HELÉNSKA REPUBLIKA,
   ŠPANIELSKE KRÁĽOVSTVO,
   FRANCÚZSKA REPUBLIKA,
   TALIANSKA REPUBLIKA,
   CYPERSKÁ REPUBLIKA,
   LOTYŠSKÁ REPUBLIKA,
   LITOVSKÁ REPUBLIKA,
   LUXEMBURSKÉ VEĽKOVOJVODSTVO,
   MAĎARSKÁ REPUBLIKA,
   MALTA,
   HOLANDSKÉ KRÁĽOVSTVO,
   RAKÚSKA REPUBLIKA,
   POĽSKÁ REPUBLIKA,
   PORTUGALSKÁ REPUBLIKA,
   RUMUNSKO,
   SLOVINSKÁ REPUBLIKA,
   SLOVENSKÁ REPUBLIKA,
   FÍNSKA REPUBLIKA,
   ŠVÉDSKE KRÁĽOVSTVO,
   SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA,
   ďalej len „členské štáty“, takisto zastúpené Radou Európskej únie,
   na jednej strane a
   ŠVAJČIARSKA KONFEDERÁCIA, ďalej len „Švajčiarsko“,
   na strane druhej,
   ďalej len „zmluvné strany“,
   SO ZRETEĽOM na Dohodu z 21. júna 1999 medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb (ďalej len „dohoda“), ktorá nadobudla platnosť 1. júna 2002,
   SO ZRETEĽOM na Protokol z 26. októbra 2004 k Dohode z 21. júna 1999 medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb s ohľadom na účasť Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky ako zmluvných strán na základe ich pristúpenia k Európskej únii (ďalej len „protokol z roku 2004“), ktorý nadobudol platnosť 1. apríla 2006,
   SO ZRETEĽOM na pristúpenie Bulharskej republiky a Rumunska (ďalej len „nové členské štáty“) k Európskej únii 1. januára 2007,
   KEĎŽE nové členské štáty sa majú stať zmluvnými stranami dohody,
   BERÚC DO ÚVAHY, že akt o pristúpení udeľuje Rade Európskej únie právomoc uzavrieť v mene členských štátov Európskej únie protokol o pristúpení nových členských štátov k dohode,
   SA DOHODLI TAKTO:
   Článok 1
   1.   Nové členské štáty sa týmto stávajú zmluvnými stranami dohody.
   2.   Ustanovenia dohody sú od nadobudnutia platnosti tohto protokolu záväzné pre nové členské štáty rovnako ako pre súčasné zmluvné strany dohody, a to na základe podmienok stanovených v tomto protokole.
   Článok 2
   Hlavná časť dohody a jej príloha I sa upravujú takto:

               1.

               Zoznam zmluvných strán dohody sa nahrádza takto:
               „EURÓPSKE SPOLOČENSTVO,
               BELGICKÉ KRÁĽOVSTVO,
               BULHARSKÁ REPUBLIKA,
               ČESKÁ REPUBLIKA,
               DÁNSKE KRÁĽOVSTVO,
               SPOLKOVÁ REPUBLIKA NEMECKO,
               ESTÓNSKA REPUBLIKA,
               ÍRSKO,
               HELÉNSKA REPUBLIKA
               ŠPANIELSKE KRÁĽOVSTVO,
               FRANCÚZSKA REPUBLIKA,
               TALIANSKA REPUBLIKA,
               CYPERSKÁ REPUBLIKA,
               LOTYŠSKÁ REPUBLIKA,
               LITOVSKÁ REPUBLIKA,
               LUXEMBURSKÉ VEĽKOVOJVODSTVO,
               MAĎARSKÁ REPUBLIKA,
               MALTA,
               HOLANDSKÉ KRÁĽOVSTVO,
               RAKÚSKA REPUBLIKA,
               POĽSKÁ REPUBLIKA,
               PORTUGALSKÁ REPUBLIKA,
               RUMUNSKO,
               SLOVINSKÁ REPUBLIKA,
               SLOVENSKÁ REPUBLIKA,
               FÍNSKA REPUBLIKA,
               ŠVÉDSKE KRÁĽOVSTVO,
               SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA,
               na jednej strane a
               ŠVAJČIARSKA KONFEDERÁCIA
               na strane druhej,“.

               2.

               Článok 10 dohody sa mení a dopĺňa takto:

                           a)

                           za odsek 1a sa vkladá tento odsek:
                           „1b.   Švajčiarsko môže do dvoch rokov od nadobudnutia platnosti protokolu k tejto dohode zohľadňujúceho účasť Bulharskej republiky a Rumunska ako zmluvných strán zachovať kvantitatívne limity, pokiaľ ide o prístup pracovníkov zamestnaných vo Švajčiarsku, a pre samostatne zárobkovo činné osoby, ktoré sú štátnymi príslušníkmi Bulharskej republiky a Rumunska, a to pre tieto dve kategórie pobytu: pobyt na obdobie viac ako štyroch mesiacov a menej ako jedného roka a pobyt na obdobie jedného roka a viac. Kvantitatívne obmedzenie sa nevzťahuje na pobyt kratší ako štyri mesiace.
                           Pred skončením uvedeného prechodného obdobia spoločný výbor preskúma funkčnosť prechodného obdobia uplatňovaného voči štátnym príslušníkom nových členských štátov na základe správy vypracovanej Švajčiarskom. Po skončení preskúmania, najneskôr do konca uvedeného obdobia, Švajčiarsko oznámi spoločnému výboru, či bude pokračovať v uplatňovaní kvantitatívnych limitov pre pracovníkov zamestnaných vo Švajčiarsku. Švajčiarsko môže naďalej uplatňovať takéto opatrenia počas obdobia až piatich rokov od nadobudnutia platnosti uvedeného protokolu. Ak sa nepodá takéto oznámenie, prechodné obdobie sa skončí na konci dvojročného obdobia uvedeného v prvom pododseku.
                           Na konci prechodného obdobia uvedeného v tomto odseku sa všetky kvantitatívne limity uplatňované na občanov Bulharskej republiky a Rumunska zrušia. Tieto členské štáty sú oprávnené zaviesť rovnaké kvantitatívne limity pre štátnych príslušníkov Švajčiarska na rovnaké obdobie.“;

                           b)

                           za odsek 2a sa vkladá tento odsek:
                           „2b.   Švajčiarsko, Bulharská republika a Rumunsko môžu ponechať počas obdobia až dvoch rokov od nadobudnutia platnosti protokolu k tejto dohode zohľadňujúceho účasť Bulharskej republiky a Rumunska ako zmluvných strán pre pracovníkov jednej z týchto zmluvných strán zamestnaných na ich území kontroly uprednostňovania pracovníkov integrovaných do riadneho pracovného trhu a mzdových a pracovných podmienok vzťahujúcich sa na štátnych príslušníkov dotknutej druhej zmluvnej strany. Rovnako sa môžu ponechať kontroly osôb poskytujúcich služby podľa článku 5 ods. 1 tejto dohody v týchto štyroch sektoroch: záhradnícke služby, stavebníctvo vrátane príbuzných odvetví, bezpečnostné služby, priemyselné čistenie (príslušné kódy NACE (1) kódy 01.41, 45.1 až 4, 74.60 a 74.70). Počas prechodných období uvedených v odsekoch 1b, 2b, 3b a 4c Švajčiarsko uprednostní pri prístupe na jeho trh práce pracovníkov, ktorí sú štátnymi príslušníkmi nových členských štátov, pred pracovníkmi, ktorí sú štátnymi príslušníkmi štátov, ktoré nie sú členmi EÚ ani EZVO. Kontroly týkajúce sa uprednostňovania pracovníkov integrovaných do riadneho trhu práce sa neuplatňujú na poskytovateľov služieb, ktoré sú liberalizované osobitnou dohodou medzi zmluvnými stranami týkajúcou sa služieb (vrátane Dohody o určitých aspektoch vládneho obstarávania, ak zahŕňa poskytovanie služieb). Počas rovnakého obdobia sa môžu ponechať kvalifikačné požiadavky pre povolenia na pobyt kratší ako štyri mesiace (2) a pre osoby poskytujúce služby podľa článku 5 ods. 1 dohody v štyroch uvedených sektoroch.
                           Do dvoch rokov od nadobudnutia platnosti protokolu k tejto dohode zohľadňujúceho účasť Bulharskej republiky a Rumunska ako zmluvných strán spoločný výbor preskúma funkčnosť prechodných opatrení uvedených v tomto odseku na základe správy vypracovanej každou zo zmluvných strán, ktoré ich uplatňujú. Po skončení preskúmania, najneskôr však do dvoch rokov od nadobudnutia platnosti uvedeného protokolu, zmluvná strana, ktorá vykonávala prechodné opatrenia uvedené v tomto odseku a oznámila spoločnému výboru svoj úmysel pokračovať v uplatňovaní týchto prechodných opatrení, ich môže naďalej uplatňovať počas obdobia až piatich rokov od nadobudnutia platnosti uvedeného protokolu. Ak zmluvná strana nepodá takéto oznámenie, prechodné obdobie sa skončí na konci dvojročného obdobia uvedeného v prvom pododseku.
                           Na konci prechodného obdobia vymedzeného v tomto odseku sa rušia všetky obmedzenia uvedené v tomto odseku.“;

                           c)

                           za odsek 3a sa vkladá tento odsek:
                           „3b.   Po nadobudnutí platnosti protokolu k tejto dohode zohľadňujúceho účasť Bulharskej republiky a Rumunska ako zmluvných strán a do skončenia obdobia podľa odseku 1b si Švajčiarsko vyhradzuje na ročnom základe (pro rata temporis) a v rámci jeho celkových kvót pre tretie krajiny minimálny počet nových povolení na pobyt (3) pre pracovníkov zamestnaných vo Švajčiarsku a pre samostatne zárobkovo činné osoby, ktoré sú štátnymi príslušníkmi týchto nových členských štátov, podľa tohto plánu:

                                       Časové obdobie

                                       Počet povolení na obdobie jedného roka alebo viac ako jedného roka

                                       Počet povolení na obdobie dlhšie ako štyri mesiace a kratšie ako jeden rok

                                       Do konca prvého roka

                                       362

                                       3 620

                                       Do konca druhého roka

                                       523

                                       4 987

                                       Do konca tretieho roka

                                       684

                                       6 355

                                       Do konca štvrtého roka

                                       885

                                       7 722

                                       Do konca piateho roka

                                       1 046

                                       9 090

                           d)

                           za odsek 4b sa vkladá tento odsek:
                           „4c.   Na konci obdobia uvedeného v odseku 1b a v tomto odseku a až do desiatich rokov od nadobudnutia platnosti protokolu k tejto dohode zohľadňujúceho účasť Bulharskej republiky a Rumunska ako zmluvných strán sa na štátnych príslušníkov týchto nových členských štátov vzťahujú ustanovenia článku 10 ods. 4 tejto dohody.
                           V prípade závažného narušenia trhu práce alebo hrozby takéhoto narušenia Švajčiarsko a ktorýkoľvek z nových členských štátov, ktorý vykonával prechodné opatrenia, oznámi tieto okolnosti spoločnému výboru pred koncom päťročného prechodného obdobia určeného v odseku 2b pododseku 2. V takom prípade môže oznamujúca krajina voči pracovníkom zamestnaným na jej území naďalej uplatňovať opatrenia uvedené v odsekoch 1b, 2b a 3b počas obdobia až siedmich rokov od nadobudnutia platnosti uvedeného protokolu. V takom prípade sa ročný počet povolení na pobyt podľa odseku 1b určuje takto:

                                       Časové obdobie

                                       Počet povolení na obdobie jedného roka alebo viac ako jedného roka

                                       Počet povolení na obdobie dlhšie ako štyri mesiace a kratšie ako jeden rok

                                       Do konca šiesteho roka

                                       1 126

                                       10 457

                                       Do konca siedmeho roka

                                       1 207

                                       11 664“

                           e)

                           za odsek 5a sa vkladá tento odsek:
                           „5b.   Prechodné ustanovenia odsekov 1b, 2b, 3b a 4c, a najmä ustanovenia odseku 2b týkajúce sa uprednostňovania pracovníkov integrovaných na riadnom pracovnom trhu a kontroly pracovných a mzdových podmienok sa neuplatňujú na zamestnané a samostatne zárobkovo činné osoby, ktoré sú v čase nadobudnutia platnosti protokolu k tejto dohode zohľadňujúceho účasť Bulharskej republiky a Rumunska ako zmluvných strán oprávnené vykonávať hospodársku činnosť na území zmluvných strán. Takéto osoby môžu využívať najmä právo pracovnej a geografickej mobility.
                           Držitelia povolení na pobyt platných menej ako jeden rok majú nárok na predĺženie týchto povolení; vo vzťahu k nim nemožno uplatniť vyčerpanie kvantitatívnych limitov. Držitelia povolení na pobyt platných na jeden rok alebo viac sú automaticky oprávnení na predĺženie svojich povolení. Takéto zamestnané a samostatne zárobkovo činné osoby majú preto právo na voľný pohyb, ktoré patrí usadeným osobám v zmysle základných ustanovení tejto dohody, a najmä jej článku 7, a to od nadobudnutia platnosti uvedeného protokolu.“

               3.

               V článku 27 ods. 2 prílohy I k dohode sa odkaz na „článok 10 ods. 2, 2a, 4a a 4b“ nahrádza odkazom na „článok 10 ods. 2, 2a, 2b, 4a, 4b a 4c“.

         Článok 3
   Odchylne od článku 25 prílohy I k dohode sa uplatňujú prechodné obdobia uvedené v prílohe I k tomuto protokolu.
   Článok 4
   1.   Príloha II k dohode sa mení a dopĺňa v súlade s prílohou 2 k tomuto protokolu.
   2.   Príloha III k dohode sa upravuje rozhodnutím spoločného výboru zriadeného článkom 14 dohody.
   Článok 5
   1.   Prílohy 1 a 2 k tomuto protokolu tvoria jeho neoddeliteľnú súčasť.
   2.   Tento protokol spolu s protokolom z roku 2004 tvorí neoddeliteľnú súčasť dohody.
   Článok 6
   1.   Tento protokol ratifikuje alebo schvaľuje Rada Európskej únie v mene členských štátov a Európskeho spoločenstva a Švajčiarsko, a to v súlade s ich vlastnými postupmi.
   2.   Rada Európskej únie a Švajčiarsko sa navzájom informujú o ukončení týchto postupov.
   Článok 7
   Tento protokol nadobúda platnosť prvým dňom prvého mesiaca nasledujúceho po dátume oznámenia posledného schválenia.
   Článok 8
   Tento protokol zostáva v platnosti počas rovnakého obdobia a za rovnakých podmienok ako dohoda.
   Článok 9
   1.   Tento protokol, ako aj vyhlásenia pripojené k nemu sú vypracované v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom každé znenie je rovnako autentické.
   2.   Znenia dohody v bulharskom a rumunskom jazyku vrátane všetkých príloh, protokolov a záverečného aktu sú rovnako autentické. Autentické znenia dohody v nových jazykoch schvaľuje spoločný výbor zriadený článkom 14 dohody.

      Съставено в Брюксел, на двадесет и седми май две хиляди и осма година.
      Hecho en Bruselas, el veintisiete de mayo de dos mil ocho.
      V Bruselu dne dvacátého sedmého května dva tisíce osm.
      Udfærdiget i Bruxelles den syvogtyvende maj to tusind og otte.
      Geschehen zu Brüssel am siebenundzwanzigsten Mai zweitausendacht.
      Kahe tuhande kaheksanda aasta maikuu kahekümne seitsmendal päeval Brüsselis.
      Έγινε στις Βρυξέλλες, στις είκοσι εφτά Μαΐου δύο χιλιάδες οκτώ.
      Done at Brussels on the twenty-seventh day of May in the year two thousand and eight.
      Fait à Bruxelles, le vingt-sept mai deux mille huit.
      Fatto a Bruxelles, addì ventisette maggio duemilaotto.
      Briselē, divtūkstoš astotā gada divdesmit septītajā maijā.
      Priimta du tūkstančiai aštuntų metų gegužės dvidešimt septintą dieną Briuselyje.
      Kelt Brüsszelben, a kétezer-nyolcadik év május havának huszonhetedik napján.
      Magħmul fi Brussell, fis-sebgħa u għoxrin jum ta' Mejju tas-sena elfejn u tmienja.
      Gedaan te Brussel, de zevenentwintigste mei tweeduizend acht.
      Sporządzono w Brukseli, dnia dwudziestego siódmego maja roku dwa tysiące ósmego.
      Feito em Bruxelas, em vinte e sete de Maio de dois mil e oito.
      Întocmit la Bruxelles, douăzeci și șapte mai două mii opt.
      V Bruseli dňa dvadsiateho siedmeho mája dvetisícosem.
      V Bruslju, dne sedemindvajsetega maja leta dva tisoč osem.
      Tehty Brysselissä kahdentenakymmenentenäseitsemäntenä päivänä toukokuuta vuonna kaksituhattakahdeksan.
      Som skedde i Bryssel den tjugosjunde maj tjugohundraåtta.

         За държавите-членки
         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu państw członkowskich
         Pelos Estados-Membros
         Pentru statele membre
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         Für die Schweizerische Eidgenossenschaft
         Pour la Confédération suisse
         Per la Confederazione svizzera

      (1)  NACE: nariadenie Rady (EHS) č. 3037/90 z 9. októbra 1990 o štatistickej klasifikácii ekonomických činností v Európskom spoločenstve (Ú. v. ES L 293, 24.10.1990, s. 1). Nariadenie naposledy zmenené a doplnené nariadením Európskeho parlamentu a Rady (ES) č. 1882/2003 z 29. septembra 2003 (Ú. v. EÚ L 284, 31.10.2003, s. 1).

      (2)  Pracovníci môžu požiadať o povolenia na krátkodobý pobyt v rámci kvót uvedených v pododseku 3b, a to aj na obdobie kratšie ako štyri mesiace.

      (3)  Tieto povolenia sa budú vydávať nad rámec kvót uvedených v článku 10 dohody, ktoré sú vyhradené pre zamestnané a samostatne zárobkovo činné osoby, ktoré sú štátnymi príslušníkmi členských štátov v čase podpísania dohody (21. júna 1999) a členských štátov, ktoré sa stali zmluvnými stranami tejto dohody protokolom z roku 2004. Tieto povolenia sú takisto nad rámec povolení vydávaných na základe existujúcich bilaterálnych dohôd o výmene stážistov.“;
   PRÍLOHA 1

      Prechodné opatrenia týkajúce sa kúpy pozemkov a druhého bydliska

   1.   Bulharská republika
   Bulharská republika si môže ponechať v platnosti päť rokov odo dňa nadobudnutia platnosti tohto protokolu obmedzenia stanovené v jej právnych predpisoch platných v čase podpisu tohto protokolu, týkajúce sa nadobúdania vlastníctva pozemkov na účely druhého bydliska švajčiarskymi štátnymi príslušníkmi, ktorí nemajú bydlisko v Bulharsku, a právnickými osobami zriadenými v súlade s právnymi predpismi Švajčiarska.
   Švajčiarski štátni príslušníci, ktorí majú legálny pobyt v Bulharsku, nepodliehajú ustanoveniam predchádzajúceho pododseku ani pravidlám a postupom, ktoré sa líšia od pravidiel a postupov, ktorým podliehajú štátni príslušníci Bulharska.
   Bulharská republika si môže ponechať v platnosti sedem rokov odo dňa nadobudnutia platnosti tohto protokolu obmedzenia stanovené v jej právnych predpisoch platných v čase podpisu tohto protokolu, týkajúce sa nadobúdania poľnohospodárskej pôdy, lesov a lesnej pôdy švajčiarskymi štátnymi príslušníkmi a právnickými osobami zriadenými v súlade s právnymi predpismi Švajčiarska. Pokiaľ ide o nadobúdanie poľnohospodárskej pôdy, lesov a lesnej pôdy, so švajčiarskym štátnym príslušníkom sa nesmie v žiadnom prípade zaobchádzať nepriaznivejšie ako v čase podpisu tohto protokolu ani sa naňho nesmie vzťahovať viac obmedzení ako na štátneho príslušníka tretej krajiny.
   Samostatne hospodáriaci roľníci, ktorí sú švajčiarskymi štátnymi príslušníkmi a ktorí sa chcú usadiť a mať bydlisko v Bulharskej republike, nepodliehajú ustanoveniam predchádzajúceho pododseku ani postupom, ktoré sa líšia od postupov, ktorým podliehajú štátni príslušníci Bulharskej republiky.
   Tieto prechodné opatrenia sa preskúmajú v celom svojom rozsahu v treťom roku od nadobudnutia platnosti tohto protokolu. Spoločný výbor môže rozhodnúť o skrátení alebo ukončení prechodného obdobia uvedeného v prvom pododseku.
   2.   Rumunsko
   Rumunsko si môže ponechať v platnosti päť rokov odo dňa nadobudnutia platnosti tohto protokolu obmedzenia stanovené v jeho právnych predpisoch platných v čase podpisu tohto protokolu, týkajúce sa nadobúdania vlastníctva pozemkov na účely druhého bydliska švajčiarskymi štátnymi príslušníkmi, ktorí nemajú bydlisko v Rumunsku, a spoločnosťami, ktoré boli zriadené v súlade s právnymi predpismi Švajčiarska a ktoré nemajú sídlo ani pobočku alebo zastupujúcu agentúru na území Rumunska.
   Švajčiarski štátni príslušníci, ktorí majú legálny pobyt v Rumunsku, nepodliehajú ustanoveniam predchádzajúceho pododseku ani pravidlám a postupom, ktoré sa líšia od pravidiel a postupov, ktorým podliehajú štátni príslušníci Rumunska.
   Rumunsko si môže ponechať v platnosti sedem rokov odo dňa nadobudnutia platnosti tohto protokolu obmedzenia stanovené v jeho právnych predpisoch platných v čase podpisu tohto protokolu, týkajúce sa nadobúdania poľnohospodárskej pôdy, lesov a lesnej pôdy švajčiarskymi štátnymi príslušníkmi a spoločnosťami zriadenými v súlade s právnymi predpismi Švajčiarska, ktoré nemajú sídlo ani nie sú registrované v Rumunsku. Pokiaľ ide o nadobúdanie poľnohospodárskej pôdy, lesov a lesnej pôdy, so švajčiarskym štátnym príslušníkom sa nesmie v žiadnom prípade zaobchádzať nepriaznivejšie ako v čase podpisu tohto protokolu ani sa naňho nesmie vzťahovať viac obmedzení ako na štátneho príslušníka tretej krajiny.
   Samostatne hospodáriaci roľníci, ktorí sú švajčiarskymi štátnymi príslušníkmi a ktorí sa chcú usadiť a mať bydlisko v Rumunsku, nepodliehajú ustanoveniam predchádzajúceho pododseku ani postupom, ktoré sa líšia od postupov, ktorým podliehajú štátni príslušníci Rumunska.
   Tieto prechodné opatrenia sa preskúmajú v celom svojom rozsahu v treťom roku od nadobudnutia platnosti tohto protokolu. Spoločný výbor môže rozhodnúť o skrátení alebo ukončení prechodného obdobia uvedeného v prvom pododseku.
   PRÍLOHA 2
   Príloha II k Dohode medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej o voľnom pohybe osôb sa týmto mení a dopĺňa takto:

               1.

               Pod záhlavím Na účely tejto dohody sa nariadenie upravuje takto: sa bod 1 oddielu A prílohy II k dohode mení a dopĺňa takto:

                           a)

                           v písmene i) časti A prílohy III sa za poslednú položku „Slovensko – Švajčiarsko“ vkladá tento text:

                                       „Bulharsko – Švajčiarsko
                                       žiadne

                                       Rumunsko – Švajčiarsko
                                       žiadna dohoda.“;

                           b)

                           v písmene j) časti B prílohy III sa za poslednú položku „Slovensko – Švajčiarsko“ vkladá tento text:

                                       „Bulharsko – Švajčiarsko
                                       žiadne

                                       Rumunsko – Švajčiarsko
                                       žiadna dohoda.“

               2.

               Pod názov Oddiel A: Akty, na ktoré sa odkazuje sa za bod 1 „nariadenie (EHS) č. 1408/71“ po „304 R 631: nariadenie (ES) č. 631/2004…“ vkladá tento text:
               „Oddiel 2 (Sloboda pohybu osôb – Sociálne zabezpečenie) nariadenia Rady (ES) č. 1791/2006 z 20. novembra 2006, ktorým sa z dôvodu pristúpenia Bulharska a Rumunska upravujú určité nariadenia a rozhodnutia v oblasti voľného pohybu tovaru, slobody pohybu osôb, práva obchodných spoločností, politiky hospodárskej súťaže, poľnohospodárstva (vrátane veterinárnych a fytosanitárnych právnych predpisov), dopravnej politiky, daní, štatistiky, energetiky, životného prostredia, spolupráce v oblasti spravodlivosti a vnútorných vecí, colnej únie, vonkajších vzťahov, spoločnej zahraničnej a bezpečnostnej politiky a inštitúcií, pokiaľ sa jeho ustanovenia týkajú aktov Spoločenstva uvedených v prílohe II k tejto dohode.“

               3.

               Pod názov Oddiel A: Akty, na ktoré sa odkazuje sa za bod 2 „nariadenie (EHS) č. 574/72“ po „304 R 631: nariadenie (ES) č. 631/2004…“ vkladá tento text:
               „Oddiel 2 (Sloboda pohybu osôb – Sociálne zabezpečenie) nariadenia Rady (ES) č. 1791/2006 z 20. novembra 2006, ktorým sa z dôvodu pristúpenia Bulharska a Rumunska upravujú určité nariadenia a rozhodnutia v oblasti voľného pohybu tovaru, slobody pohybu osôb, práva obchodných spoločností, politiky hospodárskej súťaže, poľnohospodárstva (vrátane veterinárnych a fytosanitárnych právnych predpisov), dopravnej politiky, daní, štatistiky, energetiky, životného prostredia, spolupráce v oblasti spravodlivosti a vnútorných vecí, colnej únie, vonkajších vzťahov, spoločnej zahraničnej a bezpečnostnej politiky a inštitúcií, pokiaľ sa jeho ustanovenia týkajú aktov Spoločenstva uvedených v prílohe II k tejto dohode.“

               4.

               Pod názov Oddiel B: Akty, ktoré musia zmluvné strany príslušne zohľadniť sa za body „4.18. 383 D 0117: rozhodnutie č. 117…“, „4.27. 388 D 64: rozhodnutie č. 136…“, „4.37. 393 D 825: rozhodnutie č. 150…“ po „12003 TN 02/02 A: Akt o podmienkach pristúpenia Českej republiky, Estónskej republiky…“ a za bod „4.77: rozhodnutie č. 192…“ vkladá tento text:
               „Oddiel 2 (Sloboda pohybu osôb – Sociálne zabezpečenie) nariadenia Rady (ES) č. 1791/2006 z 20. novembra 2006, ktorým sa z dôvodu pristúpenia Bulharska a Rumunska upravujú určité nariadenia a rozhodnutia v oblasti voľného pohybu tovaru, slobody pohybu osôb, práva obchodných spoločností, politiky hospodárskej súťaže, poľnohospodárstva (vrátane veterinárnych a fytosanitárnych právnych predpisov), dopravnej politiky, daní, štatistiky, energetiky, životného prostredia, spolupráce v oblasti spravodlivosti a vnútorných vecí, colnej únie, vonkajších vzťahov, spoločnej zahraničnej a bezpečnostnej politiky a inštitúcií, pokiaľ sa jeho ustanovenia týkajú aktov Spoločenstva uvedených v prílohe II k tejto dohode.“

               5.

               Pre pracovníkov, ktorí sú štátnymi príslušníkmi Bulharskej republiky a Rumunska, sa pravidlá uvedené v odseku 1 oddielu Poistenie v nezamestnanosti protokolu k prílohe II uplatňujú až do konca siedmeho roku od nadobudnutia platnosti tohto protokolu.

         SPOLOČNÉ VYHLÁSENIE O ÚPRAVE PRÍLOHY III K DOHODE
   Zmluvné strany vyhlasujú, že v záujme zabezpečenia bezproblémového vykonávania dohody sa jej príloha III upraví čo najskôr, aby zahŕňala okrem iného smernicu 2005/36/ES zmenenú a doplnenú smernicou 2006/100/ES a nové švajčiarske položky.
   VYHLÁSENIE ŠVAJČIARSKA O AUTONÓMNYCH OPATRENIACH KU DŇU PODPISU
   Švajčiarsko poskytne občanom nových členských štátov predbežný prístup na svoj trh práce na základe svojich vnútroštátnych právnych predpisov pred nadobudnutím platnosti prechodných dojednaní uvedených v tomto protokole. Na tento účel Švajčiarsko otvorí ku dňu podpisu tohto protokolu osobitné kvóty pre krátkodobé, ako aj dlhodobé pracovné povolenia v prospech občanov nových členských štátov podľa článku 10 ods. 1 dohody. Kvóty budú predstavovať 282 dlhodobých povolení a 1 006 krátkodobých povolení ročne. Okrem toho bude každoročne 2 011 pracovníkom s krátkodobým povolením povolený pobyt kratší ako 4 mesiace.


title: 2009/195/ES: Rozhodnutie Európskeho parlamentu z  22. apríla 2008 o absolutóriu za plnenie všeobecného rozpočtu Európskej únie za rozpočtový rok 2006, oddiel VIII – Európsky ombudsman

text:
               31.3.2009

               SK

               Úradný vestník Európskej únie

               L 88/87

         ROZHODNUTIE EURÓPSKEHO PARLAMENTU
   z 22. apríla 2008
   o absolutóriu za plnenie všeobecného rozpočtu Európskej únie za rozpočtový rok 2006, oddiel VIII – Európsky ombudsman
   (2009/195/ES)
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2006 (1),
   so zreteľom na konečnú ročnú účtovnú závierku Európskych spoločenstiev za rozpočtový rok 2006 – zväzok I (C6-0369/2007) (2),
   so zreteľom na výročnú správu európskeho ombudsmana pre orgán udeľujúci absolutórium o vnútorných auditoch vykonaných v roku 2006,
   so zreteľom na výročnú správu Dvora audítorov o plnení rozpočtu za rozpočtový rok 2006 a jeho osobitné správy spolu s odpoveďami kontrolovaných inštitúcií (3),
   so zreteľom na vyhlásenie o vierohodnosti vedenia účtov a zákonnosti a správnosti príslušných transakcií, ktoré poskytol Dvor audítorov v súlade s článkom 248 Zmluvy o ES (4),
   so zreteľom na článok 272 ods. 10 a články 274, 275 a 276 Zmluvy o ES,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,
   so zreteľom na článok 71 rokovacieho poriadku a prílohu V k rokovaciemu poriadku,
   so zreteľom na správu Výboru pre kontrolu rozpočtu (A6-0092/2008),

               1.

               udeľuje európskemu ombudsmanovi absolutórium za plnenie rozpočtu za rozpočtový rok 2006;

               2.

               uvádza svoje poznámky v priloženom uznesení;

               3.

               poveruje svojho predsedu, aby toto rozhodnutie a uznesenie, ktoré je jeho neoddeliteľnou súčasťou, postúpil Rade, Komisii, Súdnemu dvoru, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Hans-Gert PÖTTERING

            Generálny tajomnik

         Harald RØMER

      (1)  Ú. v. EÚ L 78, 15.3.2006.

      (2)  Ú. v. EÚ C 274, 15.11.2007, s. 1.

      (3)  Ú. v. EÚ C 273, 15.11.2007, s. 1.

      (4)  Ú. v. EÚ C 274, 15.11.2007, s. 130.

      (5)  Ú. v. ES L 248, 16.9.2002, s. 1.
    ---documentbreak---

               31.3.2009

               SK

               Úradný vestník Európskej únie

               L 88/88

         UZNESENIE EURÓPSKEHO PARLAMENTU
   z 22. apríla 2008
   s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2006, oddiel VIII – Európsky ombudsman
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2006 (1),
   so zreteľom na konečnú ročnú účtovnú závierku Európskych spoločenstiev za rozpočtový rok 2006 – zväzok I (C6-0369/2007) (2),
   so zreteľom na výročnú správu európskeho ombudsmana pre orgán udeľujúci absolutórium o vnútorných auditoch vykonaných v roku 2006,
   so zreteľom na výročnú správu Dvora audítorov o plnení rozpočtu za rozpočtový rok 2006 a jeho osobitné správy spolu s odpoveďami kontrolovaných inštitúcií (3),
   so zreteľom na vyhlásenie o vierohodnosti vedenia účtov a zákonnosti a správnosti príslušných transakcií, ktoré poskytol Dvor audítorov v súlade s článkom 248 Zmluvy o ES (4),
   so zreteľom na článok 272 ods. 10 a články 274, 275 a 276 Zmluvy o ES,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,
   so zreteľom na článok 71 rokovacieho poriadku a prílohu V k rokovaciemu poriadku,
   so zreteľom na správu Výboru pre kontrolu rozpočtu (A6-0092/2008),

               1.

               konštatuje, že v roku 2006 mal európsky ombudsman (ďalej len ombudsman) k dispozícii viazané rozpočtové prostriedky v celkovej výške 7 682 538 EUR (2005: 7 224 554 EUR) s mierou využitia 88,13 %, čo je menej ako priemer ostatných inštitúcií;

               2.

               konštatuje, že finančné výkazy ombudsmana za rok 2006 vykazujú záporný hospodársky výsledok za daný rok (1 214 375 EUR) a zhodné sumy aktív a pasív (2 308 799 EUR);

               3.

               konštatuje, že v období od roku 2003 do roku 2006 sa stále zvyšovali viazané rozpočtové prostriedky zo 4 438 653 EUR na 7 682 538 EUR (+ 73 %) a počet pracovných miest z 31 na 57 (+ 84 %), pričom počet sťažností sa zvýšil z 2 436 na 3 830 (+ 57 %) a novootvorených podnetov z 253 na 258 (+ 2 %);

               4.

               poukazuje na to, že Európsky dvor audítorov vo svojej výročnej správe uviedol, že čo sa týka ombudsmana, jeho audit nedal podnet na žiadne pripomienky;

               5.

               poukazuje na to, že úrad ombudsmana prevzal plnú zodpovednosť za svoje personálne riadenie od januára 2006; v tejto súvislosti poznamenáva, že podľa správy vnútorného audítora č. 6/04 pre inštitúciu audit vykonaný s cieľom posúdiť primeranosť postupov riadenia a kontroly na stanovenie individuálnych nárokov zamestnancov „neodhalil v postupoch riadenia a kontroly oblasti významného rizika, ale potvrdil, že inštitúcia by sa mala zaoberať viacerými konkrétnymi problematickými otázkami“;

               6.

               berie na vedomie informácie od delegovaného hlavného povoľujúceho úradníka uvedené v správe o činnosti za rok 2006, že začiatkom roka 2007 sa opäť vykonalo sebahodnotenie efektívnosti rámca vnútornej kontroly útvarov ombudsmana a že z tohto postupu celkove vyplynula všeobecne uspokojivá miera implementácie noriem vnútornej kontroly (85 % oproti 74 % v roku 2004); okrem toho však poznamenáva, že v niektorých oblastiach (identifikácia citlivých funkcií) bola uznaná potreba zvýšiť účinnosť; vyzýva ombudsmana, aby vyvinul maximálne úsilie o ďalšie zvýšenie efektívnosti rámca vnútornej kontroly jeho inštitúcie;

               7.

               s uspokojením konštatuje, že nová rámcová dohoda o spolupráci na dobu neurčitú medzi ombudsmanom a Európskym parlamentom týkajúca sa poskytovania určitých administratívnych služieb vrátane budov, IT, komunikácií, právneho poradenstva, služieb lekárskej starostlivosti, školení, prekladov a tlmočenia bola prerokovaná v roku 2005, podpísaná v marci 2006 a účinnosť nadobudla 1. apríla 2006; okrem toho konštatuje, že ombudsman považuje novú dohodu za plne uspokojivú;

               8.

               s uspokojením berie na vedomie, že 1. augusta 2006 bol vymenovaný prvý generálny tajomník ombudsmana;

               9.

               so znepokojením berie na vedomie, že podľa výročnej správy ombudsmana mala jeho inštitúcia v roku 2006 problémy s náborom zamestnancov, najmä čo sa týka kvalifikovaných právnikov, a to z dôvodu dvoch po sebe nasledujúcich vĺn rozšírenia (dokončenie náboru zamestnancov z členských štátov, ktoré do EÚ vstúpili v roku 2004, a príprava na nábor zamestnancov v roku 2007), fluktuácie zamestnancov a ťažkostí prilákať a udržať v Štrasburgu kandidátov s dočasnými zmluvami; konštatuje, že ombudsman očakáva menej ťažkostí pri prijímaní zamestnancov v nadchádzajúcich rokoch;

               10.

               víta skutočnosť, že 14. decembra 2007 ombudsman prijal rozhodnutie o ročnom vyhlásení o záujmoch ombudsmana; s uspokojením berie na vedomie, že toto vyhlásenie je zverejnené na internetovej stránke ombudsmana;

               11.

               víta ombudsmanovu pripravenosť na pristúpenie k Medziinštitucionálnej dohode z 25. mája 1999 medzi Európskym parlamentom, Radou a Komisiou, ktorá sa týka vnútorných vyšetrovaní Európskym úradom pre boj proti podvodom (OLAF) (6) pri uplatňovaní systému zavedeného nariadením (ES) č. 1073/1999 (7); s uspokojením berie na vedomie, že ombudsman vyzval listom z 9. januára 2008 úrad OLAF, aby vyjadril svoje názory na užitočnosť a podmienky prípadného pristúpenia ombudsmana k tejto dohode.

      (1)  Ú. v. EÚ L 78, 15.3.2006.

      (2)  Ú. v. EÚ C 274, 15.11.2007, s. 1.

      (3)  Ú. v. EÚ C 273, 15.11.2007, s. 1.

      (4)  Ú. v. EÚ C 274, 15.11.2007, s. 130.

      (5)  Ú. v. ES L 248, 16.9.2002, s. 1.

      (6)  Ú. v. ES L 136, 31.5.1999, s. 15.

      (7)  Nariadenie Európskeho parlamentu a Rady (ES) č. 1073/1999 z 25. mája 1999 o vyšetrovaniach vykonávaných Európskym úradom pre boj proti podvodom (OLAF) (Ú. v. ES L 136, 31.5.1999, s. 1).